ประกันชีวิตกระเตื้อง ลูกค้าเก่าดันเบี้ยโต
ธุรกิจประกันชีวิตเริ่มกระเตื้อง 8 เดือน โต 4.61% ได้ลูกค้าเก่าส่งเบี้ยต่อเนื่อง
8 ต.ค. 2558

ธุรกิจประกันชีวิตเริ่มกระเตื้อง 8 เดือน โต 4.61% ได้ลูกค้าเก่าส่งเบี้ยต่อเนื่อง
นางบุษรา อึ๊งภากรณ์ ผู้อำนวยการบริหารสมาคมประกันชีวิตไทย เปิดเผยว่า เบี้ยประกันชีวิตรับรวม 8 เดือน 3.46 แสนล้านบาท เพิ่มขึ้น 4.61% เทียบกับงวดเดียวกันของปีก่อน โดยแยกเป็นเบี้ยประกันชีวิตรับรายใหม่ จำนวน 1.09 แสนล้านบาท ลดลง 6.09% และเบี้ยประกันชีวิตรับปีต่อไป จำนวน 2.36 แสนล้านบาท เพิ่มขึ้น 10.42% โดยมีอัตราความคงอยู่หรือการชำระเบี้ยต่ออายุ 83% ถือว่าอยู่ในระดับที่ค่อนข้างดี แสดงว่าผู้เอาประกันชีวิตให้ความสำคัญต่อการประกันชีวิต
นางบุษรา กล่าวว่า ผู้ที่มีประกันชีวิตอยู่แล้วอย่ายกเลิกกรมธรรม์ก่อนครบกำหนดสัญญา เพราะการเวนคืนกรมธรรม์เก่าเพื่อไปซื้อฉบับใหม่ จะได้รับเงินคืนน้อยกว่าเบี้ยที่ชำระไปแล้ว โดยเฉพาะในปีแรกๆ ของการทำประกันชีวิตและการซื้อประกันฉบับใหม่จะต้องชำระเบี้ยประกันสูงขึ้นเนื่องจากอายุที่มากขึ้น หากมีปัญหาสุขภาพบริษัทมีสิทธิปฏิเสธไม่รับทำประกัน หรืออาจต้องชำระเบี้ยประกันในอัตราที่สูงขึ้น เสียโอกาสที่จะได้รับความคุ้มครอง เพราะจะต้องมีการเริ่มนับระยะเวลารอคอยใหม่